הוועדה המיוחדת לענייני רווחה ועבודה, כנסת 23, פרוטוקול מספר 14, 2020-04-26 00:00

עאידה תומא סלימאן: בוקר טוב.

עאידה תומא סלימאן: אני פותחת את ישיבת הוועדה המיוחדת לענייני רווחה ועבודה.

עאידה תומא סלימאן: על סדר-היום: << נושא >> מסגרות בקהילה לילדים ונוער בסיכון בזמן משבר הקורונה.

עאידה תומא סלימאן: << נושא >> היתה לנו כבר ישיבה שהתייחסה לילדים ונוער בסיכון בפנימיות ובמסגרות חוץ ביתיות.

עאידה תומא סלימאן: נשאר הנושא של ילדים שמוגדרים בסיכון ונמצאים בתוך הקהילה, שנמצאים בבתים של המשפחות שלהם.

עאידה תומא סלימאן: עד לפני הקורונה היו מסגרות ותכניות לילדים ולצעירים האלה ששמרו עליהם ונתנו להם את המענה לצרכים שלהם.

עאידה תומא סלימאן: לצערי, מאז התחיל כל המשבר של הקורונה הילדים והנוער האלה ואפילו פעוטות הוחזרו לחיק משפחותיהם ובעצם החזירו אותם למקור הסיכון שבגינו אנשי המקצוע הגדירו אותם כילדים בסיכון.

עאידה תומא סלימאן: יש תפיסה מוטעית שאומרת שהבתים שלנו הם המקום הכי בטוח.

עאידה תומא סלימאן: לצערנו הרב, בהרבה מקרים ובהרבה משפחות הבית הוא לא המקום הכי בטוח.

עאידה תומא סלימאן: להיפך, הבית הוא המקום שמסכן את יושביו.

עאידה תומא סלימאן: בימים כאלה, כאשר הצעירים, הילדים והתינוקות האלה לא מקבלים את המענים המקצועיים למצוקות שלהם, הם נמצאים גם במקור הסיכון בתוך הבתים שלהם.

עאידה תומא סלימאן: נרצה היום לדעת, קודם כל, איך מתנהלים ואיזה מענים ניתנים לילדים האלה כאשר הם ניתנים בבית?

עאידה תומא סלימאן: מה מתוכנן כדי לצאת מהמשבר הזה ולהחזיר את הילדים והנוער כמה שיותר מהר למסגרות שלהם?

עאידה תומא סלימאן: נמצאים איתנו נציגים ומפעילים של המסגרות וגם נציגים של משרד העבודה והרווחה ושירותים חברתיים וממשרד החינוך, שבעצם מנהלים את המסגרות האלה ומפקחים עליהם.

עאידה תומא סלימאן: חבר הכנסת שוסטר, רצית לשאול משהו לפני שמתחילים את הדיון.

אלון שוסטר: רציתי רק להזכיר את העבודה החשובה שהיתה לפני שבוע בעניין סלי המזון של מתמודדי הנפש.

אלון שוסטר: בכלל, סוגיית מתמודדי הנפש והביקור של המשפחות של המוסדות שלהם.

אלון שוסטר: היתה הבטחה ברורה שבמה

אלון שוסטר: לך חול המועד יחולקו סלי מזון למתמודדי נפש שנמצאים במשרד הבריאות ולא במשרד הרווחה.

אלון שוסטר: זה סוג של קושי, סוג של נכות.

אלון שוסטר: אנחנו צריכים לבקש תשובה למה לא חולקו?

אלון שוסטר: לפי מיטב הבנתי, עד עכשיו לא חולקו.

עאידה תומא סלימאן: לצערי הרב, אני לא יודעת אם לנציגי משרד העבודה והרווחה, שנמצאים איתנו היום, מנהלת תחום מועדוניות בקהילה ומנהל התכנית הלאומית לילדים ונוער, יש את האפשרות לענות בעניין.

עאידה תומא סלימאן: בדיון הקודם שהיה, אני יודעת שחלק מהעיריות לקחו את זה על עצמן.

עאידה תומא סלימאן: אני חושבת שזאת היתה נציגת עיריית תל-אביב שאמרה שאצלם הם כן חילקו למתמודדי נפש.

עאידה תומא סלימאן: הבעיה שמי שמארגן את היחסים בין משרד הבריאות לבין משרד העבודה והרווחה, אם אני לא טועה, בוטל ומ-2018 ולא היה סוג של תיאום.

עאידה תומא סלימאן: אחרי הדיון הקודם שלחנו מכתב למשרד ואנחנו מחכים לתשובה.

עאידה תומא סלימאן: זה מחייב אותם למצוא מנגנון תיאום בין משרד הבריאות לבין משרד הרווחה.

עאידה תומא סלימאן: לא מתקבל על הדעת ששני משרדים שהאוכלוסיות שלהם חופפות, עדיין אין להם את התיאום שמסדיר את היחסים האלה.

עאידה תומא סלימאן: אני גם חייבת להגיד שלצערי הרב עדיין עד היום הזה אנחנו מתמודדים עם השלכות של הכניסה למשבר של הקורונה.

עאידה תומא סלימאן: הרבה אנשים עדיין סובלים מהבעיות שהצטברו בגלל חוסר התיאום או אי קבלת החלטות מתאימות לאנשים שנפגעו מהמשבר.

עאידה תומא סלימאן: למרות זאת, כבר מדברים על חזרה לשגרה, מדברים על שחרור ומדברים על חזרה לחיים הרגילים פחות או יותר.

עאידה תומא סלימאן: הדבר עצמו גם כן מחייב התכוננות מסוימת מהרבה מוסדות.

עאידה תומא סלימאן: עד היום אין תשובות למצב של זמני הבידוד והסגר ואין תשובות איך מתכוננים.

עאידה תומא סלימאן: לקראת סוף השבוע נקיים דיון איך בעצם אנחנו רואים את החזרה לשגרה ומה צריך שהממשלה תעשה ותתכונן לו כדי להחזיר את האנשים לשגרה.

עאידה תומא סלימאן: כרגע נחזור לדיון שלנו.

עאידה תומא סלימאן: האם חברי הכנסת ירצו להתייחס עכשיו, או שנציגי משרד החינוך ומשרד הרווחה יעשו סקירה מקוצרת איך הם מתמודדים.

אלון שוסטר: שהם יתחילו.

עאידה תומא סלימאן: נעמי אבוטבול, מנהלת תחום מועדוניות בקהילה.

עאידה תומא סלימאן: החלטתם ביניכם מי ייצג אתכם בדיון?

נעמי אבוטבול: ברשותכם, אני אעביר את זכות הדיבור לאיריס פלורנטין.

עאידה תומא סלימאן: איריס, קודם כל נרצה לשמוע מה קורה עם הילדים ונוער בסיכון במסגרת הקהילה?

עאידה תומא סלימאן: מה אתם מפעילים?

עאידה תומא סלימאן: מה אתם לא מפעילים?

עאידה תומא סלימאן: מתי אתם חוזרים להפעיל?

עאידה תומא סלימאן: את כבר יודעת מה אנחנו שואלים בדרך-כלל.

איריס פלורנטין: בחוזר 15, שיצא כבר בשבוע שעבר, והוא בתוקף של ה-22.4, אנחנו בעצם החזרנו כמעט את כל המסגרות.

איריס פלורנטין: אפשר להגיד שכל המסגרות בקהילה לילדים ונוער פתוחות.

איריס פלורנטין: כולן פתוחות ב-100%, כך שאפשר להחזיר את כולן לעבוד.

עאידה תומא סלימאן: זה היה בשבוע שעבר?

עאידה תומא סלימאן: מתי בשבוע שעבר?

איריס פלורנטין: ביום ראשון שעבר יצאה הנחיה 15, על ידי המנכ"ל, שבעצם מגדירה את פתיחת כל המסגרות לילדים ונוער.

איריס פלורנטין: היא גם מפרטת שהמסגרות נפתחות ב-100% תפוקה.

איריס פלורנטין: ב-22 לחודש ההנחיה היתה לצאת לדרך עם כולם.

איריס פלורנטין: זאת היתה טבלה של כל השירותים שיצאה לשלטון המקומי וכולם ראו אותה ויודעים שאפשר לעבוד.

איריס פלורנטין: הנושא השני זה הנחיות ספציפיות שלנו, שבעצם יוצאות כל הזמן לשלטון המקומי ומסבירות לכל שירות ושירות איך צריך לעבוד.

איריס פלורנטין: כלומר, האם עובדים מרחוק?

איריס פלורנטין: האם נפגשים בבית?

איריס פלורנטין: האם נפגשים פנים אל פנים ואיזה תנאים?

איריס פלורנטין: לגבי כל שירות ושירות כתוב בדיוק איך צריך לעבוד.

איריס פלורנטין: במקומות שבהם יש מורכבות בגלל ההנחיות, אנחנו כרגע מתואמים עם משרד הבריאות.

איריס פלורנטין: קיבלתי רשימה ארוכה של תשובות על שאלות ששלחתי למשרד הבריאות כדי להבין איך אנחנו עובדים.

איריס פלורנטין: למשל, אם יש לנו מרכז קשר ויש שם כמה משפחות מכמה בתים, אז איך אנחנו מאפשרים את הפגישה?

איריס פלורנטין: אם יש לנו ועדת תכנון טיפול, איך אנחנו מאפשרים את הפגישה הזאת פנים אל פנים או באמצעות זום?

איריס פלורנטין: אם יש לנו מועדונית, כמה ילדים ברגע נתון יכולים להיפגש?

איריס פלורנטין: וכן הלאה.

איריס פלורנטין: לגבי רוב הנושאים קיבלתי כבר אישור ממשרד הבריאות.

איריס פלורנטין: לגבי נושאים נוספים נתנו להם שאלות נוספות, אבל ההנחיה היא שיוצאים לדרך, ככל האפשר בזום ואם לא אז בפגישות ישירות.

עאידה תומא סלימאן: את אומרת שהחוזר יצא ביום ראשון.

עאידה תומא סלימאן: את האמת, אני מתפלאת כי עד יום שישי בערב אני קיבלתי טלפונים ממפעילים של מסגרות שונות שעדיין דיברו על זה שאין מסגרות.

עאידה תומא סלימאן: איך יכול להיות שהם לא ידעו שהם קיבלו הנחיות לחזור לפעילות?

עאידה תומא סלימאן: כולם דיברו איתי על זה שעדיין הכול סגור ולא עובדים.

איריס פלורנטין: מקרים ספציפיים אשמח שתעבירי לי, אני אשמח לבדוק את זה.

איריס פלורנטין: אין ספק שיכול להיות שיש קשיים אבל ההנחיות מאוד ברורות.

איריס פלורנטין: הן יצאו לשלטון המקומי ולתפוצה לכל המחלקות לשירותים חברתיים.

איריס פלורנטין: זה יוצא לתפוצה לכל הארץ.

איריס פלורנטין: אין מצב שהם לא ידעו.

איריס פלורנטין: יכול להיות שיש אי הבנות.

איריס פלורנטין: הפיקוח שלנו בודק את זה כל הזמן.

איריס פלורנטין: אנחנו גם מנטרים עכשיו במערכת ממוחשבת מה פתוח ומה סגור, כך שזה לא יכול להיות.

איריס פלורנטין: אם יש אי הבנות אנחנו נטפל בהם.

איריס פלורנטין: תכף אשלח לך את ההנחיות.

עאידה תומא סלימאן: תאמיני לי, השאלה שלי באה מתוך ניסיון להבין איפה חוסר התקשורת?

עאידה תומא סלימאן: או שפנו אלי ודיברו איתי על מסגרות סגורות כדי להטעות אותי, אבל אני לא חושבת שזאת היתה המטרה.

עאידה תומא סלימאן: באמת אנשים שמפעילים דיברו איתי על זה שאין פעילות.

איריס פלורנטין: לפי דעתי זאת אי הבנה.

עאידה תומא סלימאן: אתם יודעים על חזרה לפעילות?

עאידה תומא סלימאן: אני מבינה שאתם הוצאתם את החוזר.

עאידה תומא סלימאן: יש לכם איזו דרך לבדוק אם חזרו?

עאידה תומא סלימאן: איזה סוג של בעיות הם נתקלים?

עאידה תומא סלימאן: איפה חזרו ואיפה לא חזרו?

עאידה תומא סלימאן: תכף נפנה לנציגים של המפעילים.

איריס פלורנטין: התשובה היא כן ואני אגיד לך איך.

איריס פלורנטין: קודם כל, הפיקוח שלנו יוצא לשטח ובודק.

איריס פלורנטין: שנית, אנחנו העברנו בשבוע האחרון שאלון לבדוק כמה נשארו סגורים.

איריס פלורנטין: ההנחיה היא מאוד ברורה לפתוח.

איריס פלורנטין: במקומות שזה לא פתוח זאת אי הבנה ואנחנו צריכים לטפל בזה.

עאידה תומא סלימאן: השאלון שלכם זה לעובדים סוציאליים או למי?

איריס פלורנטין: הוצאנו בשבוע שעבר שאלון למסגרות עצמן, לכל המסגרות שנפתחו כדי שהם יגידו לנו האם הם פתוחים?

איריס פלורנטין: כמה עובדים נמצאים וכמה חסרים?

איריס פלורנטין: כמה מטופלים כבר הגיעו.

איריס פלורנטין: לנו זה מאוד קשה לפתוח את הכול אבל זה צריך להיות פתוח.

עאידה תומא סלימאן: אפשר אחרי הישיבה לקבל את התוצאות של השאלון כדי לדעת מה קורה?

איריס פלורנטין: ברגע שיהיה איסוף אנחנו נוכל להעביר את זה.

קריאה: אז כרגע הם לא יודעים אם כולם חזרו או לא.

איריס פלורנטין: אנחנו יודעים מתוך העבודה של הפיקוח.

איריס פלורנטין: המפקחים נמצאים בקשר ישיר עם המסגרות.

איריס פלורנטין: יש קשר טלפוני ויש גם ביקורי פיקוח כך שאנחנו מדווחים מהפיקוח ומקבלים יום יום מהנהלת המחוזות את הקשיים שבדרך ואז המפקחים הארציים בודקים גם מפה.

עאידה תומא סלימאן: אז התשובה היא שהמסגרות כולן חזרו?

איריס פלורנטין: כולן חזרו ב-100%.

איריס פלורנטין: שוב אני אומרת, אם יש בעיה תעבירו לי ואנחנו נבדוק.

עאידה תומא סלימאן: איך הילדים והנוער יודעים שהמסגרות שלהם חזרו לעבוד?

איריס פלורנטין: ההנחיות שלנו למטפלים היה להרים טלפון לכל אוכלוסיות היעד שלהם, לראות מה שלומם ולזמן אותם להגיע.

עאידה תומא סלימאן: כלומר, פיזית להגיע למרכזים?

איריס פלורנטין: לא בהכרח.

איריס פלורנטין: יש שיחות טלפון, שיחות זום.

איריס פלורנטין: אנחנו מנסים להפעיל פיזית על-פי הנחיות משרד הבריאות.

איריס פלורנטין: בחלק מהמצבים זה עובד.

איריס פלורנטין: אנחנו כרגע גם בשיח עם משרד הבריאות להפעיל את כל המערכות גם פנים אל פנים באופן ודאי.

עאידה תומא סלימאן: רציתי לברר משהו.

עאידה תומא סלימאן: קראתי שהממשלה החליטה על החרגת העובדים הסוציאליים 100%, רק בישיבה של יום שישי שעבר.

עאידה תומא סלימאן: זה נכון?

איריס פלורנטין: כן.

עאידה תומא סלימאן: כלומר, אתם ביקשתם חזרה 100% מיום ראשון, לפני החלטת הממשלה להחזיר את העובדים הסוציאליים ביום שישי?

איריס פלורנטין: אנחנו כל הזמן מבקשים ולכן דנו בזה.

עאידה תומא סלימאן: אני יודעת שאתם מבקשים ואתם תמכתם בהחרגת כל העובדים הסוציאליים.

עאידה תומא סלימאן: אבל אתם נתתם הוראה שכולם יחזרו לעבוד ב-100% אפילו לפני החלטת הממשלה?

עאידה תומא סלימאן: אני אשמח לשמוע שזה מה שקרה.

איריס פלורנטין: אני רוצה להפריד את השאלה.

איריס פלורנטין: היו שתי החלטות.

איריס פלורנטין: היתה החלטה של הרשויות המקומיות שהעלתה את הרשויות המקומיות מ-30% ל-100%, שהיתה מזמן.

איריס פלורנטין: היתה גם החלטה ביום שישי להחזיר את עובדי המשרד.

איריס פלורנטין: זה שתי החלטות שונות.

עאידה תומא סלימאן: אני מבינה מה ההבדל בין מה שיצא.

עאידה תומא סלימאן: קיבלנו את המכתב שהוציאו ממרכז השלטון המקומי לעובדים הסוציאליים.

עאידה תומא סלימאן: עכשיו אני מבינה שההחלטה ביום שישי היתה בעניין עובדי המשרד עצמם ולא כלל העובדים הסוציאליים.

עאידה תומא סלימאן: העובדים הסוציאליים חזרו בתחילת השבוע.

איריס פלורנטין: כלל העובדים הסוציאליים חזרו לפני כן, כשהיה שינוי של שינוי החוק.

איריס פלורנטין: אני רוצה לומר שהעובדים שלא בתוך המחלקות אלא במיליה של המחלקות, כמו מרכזי אלימות ומרכזי תקיפה מינית, עבדו ב-100% מהיום הראשון.

עאידה תומא סלימאן: את אומרת שאתם מנסים להחזיר את המרכזים גם פיזית.

עאידה תומא סלימאן: האם הקצתם משאבים מיוחדים למרכזים האלה כדי שיענו לכל הקריטריונים מבחינת שמירת הבריאות?

עאידה תומא סלימאן: למשל, חומרים לחיטוי, מסכות וכל הדברים האלה?

איריס פלורנטין: לחלק מהמסגרות, לפי רשימות מסודרות, אנחנו הקצנו וחלק זה מהרשויות המקומיות.

עאידה תומא סלימאן: חברי הכנסת, תרצו לשאול את נציגי המשרד?

סונדוס סאלח: לפי השאלונים או לפי הפקחים, כל התלמידים חזרו?

סונדוס סאלח: כל מי שצריך להיות במסגרת חזר?

איריס פלורנטין: אני אסייג.

איריס פלורנטין: אם אני מבינה את השאלה, אני אחלק בין חוץ ביתי לבין קהילה.

איריס פלורנטין: המסגרות של החוץ ביתי, ששם ילדים ממש שוהים כמו בית, שזה 7,000 ילדים, הם כל הזמן במסגרת והם לא שוחררו הביתה כעיקרון.

איריס פלורנטין: הם שוחררו רק לחופשות של חגים.

איריס פלורנטין: הם נמצאים במסגרות והם חזרו למסגרות.

איריס פלורנטין: זה לגבי החוץ ביתי שלנו.

איריס פלורנטין: הם כל הזמן שם והם לא שוחררו.

איריס פלורנטין: לגבי הקהילה, מדובר במסגרות שנותנות טיפול.

איריס פלורנטין: מגיעים לשיחות או מסגרות של שהייה שמגיעים אליהם בשעות אחר-הצהריים.

איריס פלורנטין: המסגרות האלה פתוחות, מגיעים ילדים לפי הנחיות משרד הבריאות.

איריס פלורנטין: למשל, מועדוניות, במקום 15 ילדים מגיעים פחות לפי ההנחיות.

איריס פלורנטין: הם מגיעים פיזית למסגרת ומקבלים את השהות.

שלמות כמו: את אומרת שפותחים.

שלמות כמו: בנוסף, עד עכשיו חלקם תוקצבו ב-40%, חלקם ב-70%.

שלמות כמו: עדיין לא קיבלו הנחייה ממשרד הרווחה שייפתחו המסגרות האלה והילדים יוכלו להגיע למקום.

שלמות כמו: הרי להושיב ילד בסיכון בזום, אנחנו יודעים עד כמה זה קשה, כי לא סתם הם הגיעו למקומות האלה, כי הם לא יכולים לשבת ולצפות בזום.

שלמות כמו: מתי אתם חושבים לתת את ההנחיה שיגיעו למקום ויתחילו ללמוד כמו שצריך ללמוד?

איריס פלורנטין: אני תכף אבדוק ברשימה.

איריס פלורנטין: מדובר במסגרות ממנהל שהוא לא שלי.

איריס פלורנטין: אנחנו נצטרך להעביר את השאלה אליהם.

ינון אזולאי: אבל זה בעצם נוער וילדים בסיכון.

ינון אזולאי: אלה ילדים שהם בתוך הקהילה.

ינון אזולאי: במקרה באתי מהתחום הזה ואני טיפלתי והקמתי מסגרות כאלה בעיר אשדוד שאני גר בה.

איריס פלורנטין: אני חושבת שהשאלה צריכה להיות לראש המנהל המתאים וזה לא אלי.

ינון אזולאי: נשמח אם תוך כדי דיון תתנו תשובה בעניין הזה.

איריס פלורנטין: אלין אלול כאן איתנו והיא יכולה לענות.

אלין אלול: אני אשמח להשלים את התשובה שלי לדברים שציינה איריס.

אלין אלול: המסגרות שהזכרת הן כולן מסגרות שנכללו בחוזר המנכ"ל האחרון, חוזר מס' 15, וחזרו לעבוד ב-100%.

אלין אלול: זאת אומרת, מרכזי "עדי", לצורך העניין, בשלב הראשון קיבלו 70% ובעדכון של חזור המנכ"ל האחרון עלו ל-100%.

אלין אלול: ככה לגבי רוב המסגרות של נוער בסיכון בקהילה, כאשר נוער בסיכון החוץ ביתי עובדים בתפוקה מלאה מהרגע הראשון.

אלין אלול: חוזר המנכ"ל הזה הופץ מייד כשהתפרסם לכל המסגרות בכל הרזולוציות, גם ברמת מחוז, גם ברמת מטה.

אלין אלול: אנחנו מעבירים את זה גם ישירות וגם באמצעות הממונים המחוזיים במחוזות השונים.

אלין אלול: כל המסגרות שלנו חזרו לפעילות.

ינון אזולאי: אני מדבר על דבר שתוך כדי הישיבה אני בודק את זה והמסגרות שנתתי לך ממש לא חזרו.

ינון אזולאי: הם יחזרו מחר?

עאידה תומא סלימאן: אני עושה אותו דבר, אני שולחת הודעות.

אלין אלול: הם חזרו.

ינון אזולאי: אנחנו מקבלים פה שהמסגרות עדיין לא חזרו ואת אומרת שחזרו ב-100%?

ינון אזולאי: או שההנחיה לא היתה ברורה ומובנת או שלא יכול שלא מקיימים את ההנחיה.

ינון אזולאי: כדי שמשרד הרווחה יעשה את זה ונשמח שתוך כדי הישיבה תשלחו לנו את החוזר, אנחנו רוצים לראות אותו.

אלין אלול: אני יכולה לשלוח לכם את חוזר המנכ"ל.

אלין אלול: יש טבלה מאוד מאוד מפורטת על כל אחת מהמסגרות שהזכרת ומסגרות אחרות שאיריס התייחסה אליהן.

אלין אלול: זה לא ברמה כוללנית, זאת רמה ספציפית לגבי כל מסגרת ומסגרת.

אלין אלול: אני כן רוצה לציין, שמבחינתנו ההנחיות האלה עברו באופן מיידי.

אלין אלול: עדיין, אם יש מסגרות שלא פועלות, זה לא בגלל שמשרד הרווחה לא אפשר או לא אישר.

אלין אלול: להיפך, אנחנו גם צירפתנו לחוזר המנכ"ל נהלים מעודכנים איך להתאים את הפעילות הטיפולית על-פי ההנחיות של משרד הבריאות.

עאידה תומא סלימאן: אלין, סליחה שאני קוטעת אותך.

עאידה תומא סלימאן: אני חושבת שאיריס היתה די ברורה בעניין של מה יצא מטעמכם.

עאידה תומא סלימאן: היא הסבירה שזאת חזרה 100% ומתאימים את הפעילות.

עאידה תומא סלימאן: אבל אנחנו מקבלים פה פניות.

עאידה תומא סלימאן: עד יום שישי בערב, למרות שהחוזר שלכם יצא ביום ראשון, המסגרות דיברו איתי והתלוננו על זה שהם עדיין סגורים.

עאידה תומא סלימאן: הם ביקשו ממני את הדיון הזה דווקא.

עאידה תומא סלימאן: אם הייתי יודעת שהכול טוב ויפה ופועלים, תאמיני לי שלא הייתי מכנסת את הישיבה הזאת.

עאידה תומא סלימאן: יש הרבה נושאים אחרים שצריכים לטפל בהם.

עאידה תומא סלימאן: איך אתם מסבירים את הפער בין החוזר שהוצאתם?

עאידה תומא סלימאן: איזה דרך החוזר צריך לעבור עד שיחלחל בשטח?

אלין אלול: ברשותך, אני בהחלט אתייחס לשאלה שלך בצורה ישירה.

אלין אלול: אנחנו ניזונים מגורמי הפיקוח.

אלין אלול: מאחר שמי שבסופו של דבר מפעיל את השירותים בקהילה זה הרשויות המקומיות, אם באופן ישיר ואם באמצעות גורם שהם מפעילים באמצעותו את השירות.

אלין אלול: המסר לרשויות המקומיות ולגורמים המפעילים ירד מהמשרד ללא דיחוי.

אלין אלול: אנחנו ממשיכים לעקוב דרך גורמי הפיקוח.

אלין אלול: לצורך העניין, בעדכונים נקודתיים שאנחנו מקבלים, אנחנו כן מתמודדים עם זה שהרשות מתקשה להשיג עובד, מתקשה להחזיר צוות וכדומה, אבל זה באמת ברמה נקודתית.

עאידה תומא סלימאן: כן, אבל הרמה הנקודתית יכולה לתת לכם תמונה.

עאידה תומא סלימאן: אני מבינה ממה שאתם דיווחתם לי עד עכשיו, שלא היו שום פניות חוזרות מהשטח שאומרות לכם: התקשינו, לא מצליחים לפתוח, העובדים לא רוצים לחזור.

אלין אלול: היו מקרים נקודתיים.

עאידה תומא סלימאן: מבחינתכם, חוסר ידיעה זאת ידיעה טובה.

עאידה תומא סלימאן: אם לא חזרו אליכם מהשטח זה אומר שפועלים, כך אני מבינה.

אלין אלול: אני מקבלת עדכונים נקודתיים.

אלין אלול: יש לנו כל הזמן עדכונים.

עאידה תומא סלימאן: היו לך פנית פניות מיום ראשון עד יום שישי שמתקשים?

אלין אלול: ממש מתוך עשרות רבות של מסגרות שהשבנו לפעילות אני מדווחת על מקרים בודדים.

אלין אלול: אבל אם יש לכם נתונים או מקרים אחרים שלא הגיעו אלינו באמצעות הפיקוח, אני אשמח לבדוק אותם ולהחזיר לכם תשובה נקודתית לגבי כל אחד מהם.

עאידה תומא סלימאן: תודה אלין, תישארי איתנו.

עאידה תומא סלימאן: אני רוצה לפנות לעמותות ולמפעילים.

ינון אזולאי: שישלחו בינתיים את החוזר.

עאידה תומא סלימאן: כן, אנחנו מחכים לחוזר.

אלין אלול: אני מעבירה לכם אותו תוך כדי הישיבה.

עאידה תומא סלימאן: צוות הוועדה יעביר לנו ברגע שזה יגיע.

אלין אלול: אני שולחת.

עאידה תומא סלימאן: אמיר קאשי מהמרכז לשלטון מקומי, מנהל אגף רווחה.

אמיר קאשי: בוקר טוב, אני מנהל אגף הרווחה בעיריית נס ציונה ואני נציג השלטון המקומי.

עאידה תומא סלימאן: האם קיבלתם את החוזר?

עאידה תומא סלימאן: הוצאתם חוזר או הנחיה לרשויות המקומיות בעניין החזרה לתפקוד?

אמיר קאשי: כל חוזרי המנכ"ל מגיעים בצורה מסודרת, גם דרך תיבת חוזרי מנכ"ל וגם דרך מנהלות הנפה של הפיקוח המחוזי.

אמיר קאשי: אנחנו נערכים בהתאם לחוזר מנכ"ל לפתיחת המסגרות.

אמיר קאשי: בשבוע שעבר קיבלנו שכל המסגרות צריכות להיפתח ב-100%.

אמיר קאשי: אצלי בנס ציונה פתחנו את רוב המסגרות.

אמיר קאשי: כך ברוב הרשויות נערכים לפתיחת המסגרות בהתאם לכללים.

אמיר קאשי: צריך להבין שהכללים של משרד הבריאות מאוד מקשים על פתיחה סדירה של המסגרות.

אמיר קאשי: למשל, המועדוניות זה עד 5 ילדים.

אמיר קאשי: רוב המדריכות במועדוניות הן נשים מבוגרות, רובן מעל גיל 60 וחלקן אפילו מעל גיל 65 ומעל 67.

אמיר קאשי: לחלק גדול יש מחלות רקע, דבר שגורם לבעיות של כוח אדם שצריך לקחת אותן בחשבון.

אמיר קאשי: גם הפיצול במשמרות מצריך גיוס של כוח אדם נוסף.

עאידה תומא סלימאן: אמרת שאצלך בנס ציונה אתם נערכים.

עאידה תומא סלימאן: זה אומר שעדיין לא פתחתם?

עאידה תומא סלימאן: זה מתוכנן לשבוע הזה?

אמיר קאשי: לא מדויק.

אמיר קאשי: חלק פתחתי בשבוע שעבר.

אמיר קאשי: חלק ייפתח השבוע.

אמיר קאשי: הבית החם ייפתח השבוע.

אמיר קאשי: בשבוע שעבר רוב המועדוניות נפתחו חוץ ממועדונית אחת שצריכה להיות במקום אחר בגלל שהיא נמצאת בתוך פנימייה ויש כללים לגבי פנימיות שצריך היה לסנכרן עם המועדוניות ואנחנו מוצאים מקום חלופי.

אמיר קאשי: רוב המסגרת אנחנו פותחים אותן.

אמיר קאשי: צריך לקחת בחשבון שההורים עצמם מפחדים ולא שולחים חלק מהילדים בגלל שהם חוששים, בגלל שהם לא בטוחים.

אמיר קאשי: אפשרנו עד 5 ילדים במועדונית.

אמיר קאשי: רוב המועדוניות לא היו מלאות בשבוע שעבר.

עאידה תומא סלימאן: איך אתם מחליטים אם במסגרת מסוימת יש מספר ילדים מעל מה שמותר בהנחיות משרד הבריאות?

עאידה תומא סלימאן: איך אתם בוחרים איזה ילדים יגיעו?

אמיר קאשי: לא, לא, כולם מגיעים.

אמיר קאשי: אנחנו חילקנו אותם לשלוש משמרות, עד חמישה ילדים במשמרת.

עאידה תומא סלימאן: אז אני מבינה שגם המועדוניות שבדרך-כלל פעלו אחר הצהריים אתם גם מפעילים בבוקר?

עאידה תומא סלימאן: שעתיים וחצי כאשר במקור כמה זמן זה היה?

אמיר קאשי: שש.

עאידה תומא סלימאן: כלומר, עכשיו זה ירידה ל-2.5 כדי לעשות את המשמרות.

אמיר קאשי: כן.

אמיר קאשי: אין ברירה.

אמיר קאשי: צריך לזכור שאין יותר מידי מבנים.

אמיר קאשי: רציני להשתמש במבני החינוך, אבל החינוך מתחיל לחזור ובטח החינוך המיוחד שעובד בפיצול מאוד גדול.

עאידה תומא סלימאן: האם קיימות ההסעות שהיו בעבר?

אמיר קאשי: למסגרות של המוגבלויות אנחנו מחזירים הסעות כשהעדיפות היא שההורים יסיעו את הילדים שלהם במקומות שאפשר.

אמיר קאשי: במקומות שאי-אפשר, אנחנו מחזירים את ההסעות.

עאידה תומא סלימאן: תודה לך.

עאידה תומא סלימאן: מר שלומי קסטרו ממועצת ארגוני הילדים והנוער.

עאידה תומא סלימאן: מה המצב אצלכם?

שלומי קסטרו: אני מנכ"ל מועצת ארגוני הילדים והנוער.

שלומי קסטרו: כ-20 ארגוני נוער מוכרים בישראל.

שלומי קסטרו: אנחנו הגוף הייצוגי הרשמי שלהם.

שלומי קסטרו: רוב הפעילות של ארגוני הנוער היא בפריפריה.

שלומי קסטרו: אנחנו עובדים בפיקוח משרד החינוך בתקנת מנהל, חברה ונוער.

שלומי קסטרו: דיברתי עם כבוד היושב ראש ביום שישי וחשוב לי לציין את זה גם פה בוועדה.

שלומי קסטרו: ארגוני הנוער נכונים ומוכנים לקחת חלק ולהיות גלגל משמעותי בכל מאמץ של החזרת הפעילות החינוכית בקרב הילדים ובני הנוער בסיכון.

שלומי קסטרו: אנחנו עומדים בקשר עם פורום כפרי הנוער ועם משרד החינוך.

שלומי קסטרו: חשוב לנו לומר פה גם לציבור וכמובן לוועדה, שצריך לעשות הכול כדי לראות גם את הארגונים כחלק ממערך הסיוע וגם מהר ככל שאפשר לאפשר לנו לחזור לפעילות חינוך בלתי פורמלי.

שלומי קסטרו: בהקשר הזה, אני מבקש גם, חרף המשבר, לראות איך ממשיכים את העבודה על החלטה 923 שנוגעת בחברה הערבית וגם במסגרות ולא לתת למשבר הזה לעצור אותנו מהתהליך החשוב הזה, של החלטה 923, כדי שתמשיך לתת מענה לבני נוער בחברה הערבית.

עאידה תומא סלימאן: תודה לך.

עאידה תומא סלימאן: נציגת משרד החינוך, בבקשה.

קריאה: הנציג מנס ציונה דיבר על-כך שעובדות מבוגרות לא יכולות לחזור לעבודה.

קריאה: השאלה אם יש אפשרות לגייס אנשים שנמצאים בשירות לאומי או בהתנדבות קהילתית למסגרות האלה?

קריאה: תקנות שעת חירום אפשרו משיכה שלהם גם לגופים שברגיל לא מפעילים שירות לאומי.

קריאה: השאלה האם עושים שימוש בזה או מתכוונים לעשות שימוש כזה?

עאידה תומא סלימאן: הוא אמר שמנסים לגייס אבל לא אמר מאיפה.

סונדוס סאלח: זאת בעיה רצינית שמנסים לגייס.

סונדוס סאלח: בינתיים הילדים יישארו בבתים.

סונדוס סאלח: לא חסר אנשים שרוצים לעבוד וגם לא צעירים, כולם הוצאו לאבטלה.

עאידה תומא סלימאן: אנחנו לא מצליחים להתחבר לנציגת משרד החינוך.

עאידה תומא סלימאן: יש לי שאלה למשרד האוצר.

עאידה תומא סלימאן: מר נתנאל אשרי, אתה איתנו?

עאידה תומא סלימאן: רציתי לשאול בקשר למסגרות בחורה ואני בטוחה שיש עוד כאלה.

עאידה תומא סלימאן: ברשות המקומית מפעילים מסגרות בקהילה עבור פעוטות בסיכון מגילאי 6 חודשים עד 3 שנים וגם מועדוניות ביתיות.

עאידה תומא סלימאן: כולם מופעלים על-ידי נשים עצמאיות.

עאידה תומא סלימאן: זה הזכיר לי מאוד את הטראומה של מנהלות המשפחתונים.

עאידה תומא סלימאן: הנשים האלה נחשבות כאילו עצמאיות.

עאידה תומא סלימאן: הן לא רשומות כעצמאיות ולא מדווחות והן גם לא שכירות.

עאידה תומא סלימאן: הן נשארו בלי שום הכנסה לתקופה שבה המדינה סגרה את המסגרות האלה.

נתנאל אשרי: אני מבין שאת מתכוונת למשפחתונים ומועדוני יום עצמאיים שלא בפיקוח?

עאידה תומא סלימאן: הן מפעילות את המסגרות עבור הרשות המקומית.

עאידה תומא סלימאן: כלומר, הן כן בפיקוח של מחלקת הרווחה והן נשארו בלי שום הכנסה.

עאידה תומא סלימאן: הן לא מקבלות דמי אבטלה והן לא עצמאיות.

עאידה תומא סלימאן: האם היו לך פניות קודמות בעניין הזה?

נתנאל אשרי: לצערי, אני פחות מכיר את התחום כי זה שייך לרפרנט אחר כאן במשרד שעוסק בתעסוקה והוא אחראי על זרוע העבודה במשרד הרווחה.

נתנאל אשרי: אני יכול להפנות את השאלה אליו.

עאידה תומא סלימאן: אני מבקשת שתפנה אליו את השאלה או שהוא יתחבר אלינו, כך שעד סיום הדיון, בעוד חצי שעה, נוכל לקבל תשובה בעניינם או שנצטרך להמשיך את הדיון סביב זה.

עאידה תומא סלימאן: תודה.

עאידה תומא סלימאן: משרד החינוך, אתם איתנו?

עאידה תומא סלימאן: משרד המשפטים, מיכל גולד נמצאת?

עאידה תומא סלימאן: אחת הבעיות מסגירת מסגרות לנוער בסיכון זה המעקב אחרי הפיקוח ועל אלה שנמצאים בצווים שמחייבים שמישהו יעקוב אחרי המצב שלהם.

עאידה תומא סלימאן: גם כן המערכת המשפטית לא דנה בהרבה מהמקרים שלהם.

עאידה תומא סלימאן: את יכולה להגיד לנו מה קורה בעניין הזה?

מיכל גולד: לצערי, רק כרגע הצלחתי לדבר.

מיכל גולד: אני לא יודעת מה היה עד עכשיו.

מיכל גולד: אני רואה גם שנתמר שמש ממשרד החינוך נמצאת פה.

עאידה תומא סלימאן: אנחנו לא מצליחים להעלות אותם, נמשיך לנסות.

מיכל גולד: לא הבנתי את השאלה.

עאידה תומא סלימאן: נאמר לנו שבתי המשפט אינם מנהלים מעקב לאחר צווי שופטים.

עאידה תומא סלימאן: מוסדות הרווחה מספקים מענה חלקי בלבד ומרחוק.

עאידה תומא סלימאן: האם ידוע לך משהו על זה מבחינת נוער בסיכון?

מיכל גולד: לא מוכר לי.

מיכל גולד: יש לנו שולחן משנה לשולחן הבין מגזרי של משרד ראש הממשלה לילדים ונוער בסיכון.

מיכל גולד: מי שמוביל אותו זה אני מצד הממשלה וורד וינמן שהיא המנכ"לית של המועצה לשלום הילד מצד החברה האזרחית.

מיכל גולד: חלק נכבד מהיושבים פה נמצאים בשולחן הזה.

מיכל גולד: המטרה היא לראות את הדברים בצורה כוללת.

מיכל גולד: זה ההיבט שלי והחלק שלי אבל אם יש דברים אחרים, נוכל לברר אותם.

מיכל גולד: אולי אני לא מבינה נכון או שאני לא מכירה מספיק את הסוגיה.

קריאה: הכוונה היא, שהפיקוח בדרך-כלל נעשה פנים אל פנים ועכשיו הוא נעשה באמצעות זום או טלפונים?

עאידה תומא סלימאן: כתוב לי שהפיקוח לא נעשה.

עאידה תומא סלימאן: יש נוער שהוא נמצא תחת צווי שופטים.

עאידה תומא סלימאן: האם יש מעקב עליהם?

עאידה תומא סלימאן: האם מישהו מיישם את זה?

מיכל גולד: חלק מהדיונים נעשים באופן מקוון.

מיכל גולד: אשמח לבדוק את הפרטים ולברר לעומק אבל לא ידוע על משהו כזה.

עאידה תומא סלימאן: אז אולי תנסי לברר את זה ואולי תהיה לך תשובה לפני שנסיים.

עאידה תומא סלימאן: עורכת דין ועו"ס רחלי ירדן נמצאת?

עאידה תומא סלימאן: נחזור למיכל גולד.

עאידה תומא סלימאן: הבנתי שאת מרכזת את השולחן העגול.

עאידה תומא סלימאן: רציתי לדעת איזה סוג של בעיות עלו בשולחן הזה?

עאידה תומא סלימאן: על מה דנתם?

עאידה תומא סלימאן: לאיזה מסקנות הגעתם בינתיים?

מיכל גולד: יש שני דברים שדנו וגם הצלחנו לתקן.

מיכל גולד: מהר מאוד הבנו שברשויות המקומיות גם עובדים סוציאליים, גם פסיכולוגיים חינוכיים וגם עובדי קידום נוער מרביתם או חלק גדול מהם יצאו לחופשה.

מיכל גולד: לכן קידמנו תיקון של התקנות לשעת חרום בנושא הזה, כך שהם הוחרגו מהמכסות ומהבחינה הזאת יכלו לחזור לעבודה.

מיכל גולד: עוד תיקון ממש מסוף שבוע האחרון זה שעדיין יש עובדים סוציאליים במשרדי הממשלה שלא חזרו לעבודה.

מיכל גולד: חלקם נותנים שירותים ישירים וחלקם מפקחים על התכניות.

מיכל גולד: כך יצא שגם אם התכניות פועלות, המפקחים ומי שנותן את המדיניות והמענה נמצא בחופשה.

עאידה תומא סלימאן: הבנו שביום שישי החזירו את הצוותים של המשרד.

עאידה תומא סלימאן: כלומר, מהיום הם יתחילו לתת את המענה המקצועי.

מיכל גולד: נכון.

מיכל גולד: מהבחינה הזאת גם מענים ישירים וגם הפיקוח אמור לחזור.

מיכל גולד: אני מניחה שיהיה גם זמן של התארגנות עם התו הסגול.

מיכל גולד: בגדול, מבחינה חוקית הדבר הזה סודר.

מיכל גולד: זה באמת משהו שבו השולחן יכול היה לראות ראייה רוחבית שזה לא משהו נקודתי אלא משהו שצריך לטפל בו ברמה הרוחבית וכך עשינו.

עאידה תומא סלימאן: חברי הכנסת, בבקשה.

אימאן ח'טיב יאסין: שלושה דברים.

אימאן ח'טיב יאסין: לגבי פגישות בזום.

אימאן ח'טיב יאסין: אנשים מבוגרים לא מתמצאים בזום והרבה פעמים לא יכולים לקיים פגישות בזום.

אימאן ח'טיב יאסין: דבר נוסף.

אימאן ח'טיב יאסין: אם אנחנו מדברים על אוכלוסיות מסוימות שלך ילדים שאין להם שום תשתיות והם לא יכולים להתחבר.

אימאן ח'טיב יאסין: אין להם מחשבים, אין להם תשתית, אין להם אינטרנט.

אימאן ח'טיב יאסין: איך אפשר לדבר איתם בזום?

אימאן ח'טיב יאסין: זה אומר שצריך לחפש דרכים ישירות להגיע לילדים ולברר מה המצב שלהם.

אימאן ח'טיב יאסין: בקשר למה שדיבר הנציג של הרשויות המקומיות בנוגע ללשכות הרווחה.

אימאן ח'טיב יאסין: הוא הציג בעיה של מחסור בכוח אדם.

אימאן ח'טיב יאסין: אני מתפלאת על מחסור בכוח אדם בזמן שיש לנו 1,250,000 מובטלים.

אימאן ח'טיב יאסין: במיוחד צעירים וצעירות שיכולים לעשות את העבודה הזאת על הצד הטוב ביותר.

ינון אזולאי: הוא העלה בעיה שבאמת האוצר צריך לתת עליה את הדעת.

ינון אזולאי: יש צעירים שהם בקבוצת סיכון והם לא יכולים לעבוד, אז אולי צריך לפנות לאוצר כדי לתת להם תעדוף.

אימאן ח'טיב יאסין: זה משהו אחר.

אימאן ח'טיב יאסין: אני מדברת על הטענה שיש מחסור בכוח אדם.

אימאן ח'טיב יאסין: בזמן הזה לטעון את זה, זה לא מסתדר.

אימאן ח'טיב יאסין: הנושא השלישי זה המטפלות של המועדוניות בבתים שהן לא שכירות ולא עצמאיות.

אימאן ח'טיב יאסין: הן אבודות.

אימאן ח'טיב יאסין: אני מכירה באופן אישי נשים שפנו אלי שזאת כל ההכנסה שיש להם למשפחה שלמה.

עאידה תומא סלימאן: זה אותו מצב של מנהלות המשפחתונים.

אימאן ח'טיב יאסין: בדיוק.

אימאן ח'טיב יאסין: חשוב מאוד לשים את זה על השולחן ולבקש פתרון גם למשפחתונים והמטפלות של המשפחתונים.

עאידה תומא סלימאן: גברת נתמר הלל ממשרד החינוך.

עאידה תומא סלימאן: אני רוצה לשאול על נושא שדנו בו בוועדה לפני כעשרה ימים בנושא של פנימיות לנוער בסיכון.

עאידה תומא סלימאן: יש כ-2,000 חסרי עורף שהוצאו לחופשת פורים ולא חזרו.

עאידה תומא סלימאן: היה דיון בבג"צ בנושא הזה בשבוע שעבר והמשרד התחייב להחזיר אותם.

עאידה תומא סלימאן: אז דיברו על זה שאי-אפשר לקלוט כי אין בידוד.

עאידה תומא סלימאן: אני רוצה לדעת כמה מהם כבר חזרו לפנימיות.

נתמר הלל: בוקר טוב.

נתמר הלל: הדיון חשוב מאוד וקודם כל נדייק את העובדות.

נתמר הלל: בחינוך הפנימייתי בפיקוח משרד החינוך יש פנימיות על הרצף, מהטיפולי עד החינוך.

נתמר הלל: כשבית הספר נסגר, חלק גדול מהתלמידים שהם מתפקדים, יש להם משפחות והם חזרו הביתה.

נתמר הלל: חלק מהתלמידים שהם נערים בסיכון חסרי עורף משפחתי, תלמידי נעל"ה, נשארו בפנימיות שהן פתוחות ומתפקדות.

נתמר הלל: מיכל גולד הזכירה את העובדים הסוציאליים.

נתמר הלל: מייד עם תחילת משבר הקורונה שלחו את העובדים הסוציאליים לחל"ת.

נתמר הלל: אנחנו קיבלנו החלטה שמחזירים את כלל העובדים הסוציאליים בכפרי נוער ובפנימיות על-מנת שיטפלו בתלמידים שנמצאים בבית והן בפנימייה יתנו מענה לצוותים וליווי אישי, קשר עם העובדים בקהילה, כולל לשכות, כולל עמותות.

עאידה תומא סלימאן: עם כל הכבוד, אני לא צריכה סקירה לכלל העשייה במשרד.

עאידה תומא סלימאן: שאלתי שאלה מאוד ספציפית לגבי 2,000 בני נוער בסיכון שהיו בפנימיות אצלכם ועד לשבוע שעבר לא הוחזרו לפנימיות.

עאידה תומא סלימאן: רציתי להבין כמה הצלחתם להחזיר.

נתמר הלל: זה לא נכון.

עאידה תומא סלימאן: אז בג"צ לא קיבל מידע נכון?

עאידה תומא סלימאן: מה נכון?

נתמר הלל: מה שנכון הוא שהיו תלמידים שהיו בבית בתקופה הזאת ואנחנו בקשר איתם.

נתמר הלל: הם ביקשו לחזור והם חוזרים כל יום לפנימייה.

עאידה תומא סלימאן: גברתי, אנחנו מדברים על חסרי עורף משפחתי.

עאידה תומא סלימאן: כ-2,000 מהם שהסתובבו בחוץ.

נתמר הלל: לא נכון.

נתמר הלל: גברתי, אני עובדת סוציאלית בתפקידי.

נתמר הלל: אני יודעת שחסר עורף משפחתי.

נתמר הלל: אנחנו מלווים את התלמידים האלה.

נתמר הלל: בגלל שזאת חופשה מתמשכת והם לא יכולים להיות בבית, מחזירים אותם יום יום והם נכנסים לבידוד מניעתי.

עאידה תומא סלימאן: את מכירה את הבג"צ משבוע שעבר?

נתמר הלל: אני מכירה את הבג"צ.

נתמר הלל: יושבת קולגה שלי איריס זילכה.

נתמר הלל: אנחנו מכירים את הבג"צ.

נתמר הלל: ראיתי אותו, קראתי אותו, טיפלתי בו, כולל נערה שחוזרת היום לפנימייה.

עאידה תומא סלימאן: מצוין.

עאידה תומא סלימאן: בבג"צ המשרד הכיר בזה שיש נוער שלא חזר לפנימיות והוא הודיע שהוא מחזיר את הנערים האלה לפנימיות.

עאידה תומא סלימאן: זה היה הסיכום של בג"צ.

עאידה תומא סלימאן: מדובר בכ-2,000 תלמידים וכך נאמר גם בבג"צ ואתם לא שללתם את העובדה הזאת.

עאידה תומא סלימאן: מאז הבג"צ ההוא עד היום, כמה מהם חזרו לפנימיות.

נתמר הלל: תלמידים רבים חזרו וחוזרים וממשיכים לחזור.

עאידה תומא סלימאן: מצוין, אבל אני צריכה מספרים וסטטיסטיקה.

נתמר הלל: נכון לעכשיו, גברתי, יש קרוב ל-2,700 תלמידים בפנימיות.

עאידה תומא סלימאן: אני מבקשת לדעת את המצב הנתון היום לגבי הפנימיות שעליהן היה הבג"צ.

עאידה תומא סלימאן: כמה כבר חזרו?

עאידה תומא סלימאן: אני מדברת על הפנימיות עליהן דובר בבג"צ.

עאידה תומא סלימאן: אם את רוצה, אני אעביר לך אחר-כך את השמות אבל אני בטוחה שאת מכירה אותם יותר טוב ממני.

עאידה תומא סלימאן: אני מצפה שבעוד שעה שעתיים אקבל את הנתון לוועדה.

נתמר הלל: נשמח לתת את הנתון ונעשה זאת.

עאידה תומא סלימאן: מצוין.

עאידה תומא סלימאן: רחל ירדן, הממונה הארצית לייצוג קטינים ממשרד המשפטים.

עאידה תומא סלימאן: אפשר לדעת מה קורה מבחינת ייצוג הקטינים והצווים של השופטים?

עאידה תומא סלימאן: יש לך תמונת מצב?

עאידה תומא סלימאן: איך פעלתם עד עכשיו ואיך תפעלו?

רחלי ירדן: אנחנו מתנהלים כרגיל.

רחלי ירדן: הדיונים מתנהלים כסדרם.

רחלי ירדן: כל הדיונים הם בהחלט מאוד דחופים.

רחלי ירדן: הקושי שלנו זה עם הרבה מאוד דברים לא מתוכננים שצצים כל הזמן, עם הצורך לתת מענה מיידי לקטינים שנמצאים בצו וצריך ליישם את הצו.

רחלי ירדן: הם מסתובבים ואז צריך לארגן להם בדיקת קורונה מהר כדי שאפשר יהיה להכניס אותם למסגרות.

רחלי ירדן: אין הנחיות ברורות וזה הקושי הכי גדול.

רחלי ירדן: גם השירותים בקהילה לקטינים שנמצאים תחת צו פיקוח והשגחה – נעשתה פה עבודה מדהימה להחזיר את הכול לעבודה רציפה, אבל בשטח אנחנו לא רואים את זה מיושם.

רחלי ירדן: מאוד קשה להבין את ההנחיות.

רחלי ירדן: אנחנו בכל רגע נתון מנסים לפרש את ההנחיות, לפנות לכל הגורמים כדי למנוע בעיות מראש.

רחלי ירדן: אנחנו רואים את זה גם בקיום של ועדות פסיכיאטריות שהדיונים לא מתנהלים כסדרם.

רחלי ירדן: רואים את זה בקושי למצוא מסגרות.

עאידה תומא סלימאן: מה זאת אומרת קושי למצוא מסגרות?

עאידה תומא סלימאן: הרי כולם מדווחים לנו עכשיו שהמסגרות קיימות ופתוחות.

עאידה תומא סלימאן: מה הקושי אצלך?

רחלי ירדן: המסגרות קיימות אבל כשצריך להכניס ילד כאן ועכשיו למסגרת ולא יודעים איפה הוא היה עד עכשיו, אז לא כל המסגרות מוכנות לקבל.

רחלי ירדן: בידוד רלוונטי למסגרות מאוד מסוימות.

רחלי ירדן: ילדים שנמצאים בהתנגדות למסגרת וכל זאת מבחינת המצב שלהם הם צריכים להיות במסגרת כי הם בסיכון, להכניס אותם לבידוד זאת סכנת נפשות לילד עצמו וגם למסגרת.

רחלי ירדן: זה עלול להסתיים באשפוז פסיכיאטרי.

עאידה תומא סלימאן: אז מה אתם עושים עם ילדים כאלה?

עאידה תומא סלימאן: הם ממשיכים להיות בחוץ?

רחלי ירדן: הם ממשיכים להיות בחוץ כל עוד לא עושים להם בדיקת קורונה שמצמצת את הבידוד.

רחלי ירדן: אין שיח מאוד ברור עם משרד הבריאות בהקשר הזה.

רחלי ירדן: אם יש צורך שעולה לבדיקת קורונה עבור ילד, אנחנו מתחילים לכתת רגליים.

עאידה תומא סלימאן: אני יודעת כי עברתי את זה בעצמי לאחר שהיתה אלי פנייה מאימא שהיתה צריכה להכניס לפנימייה את הילד שלה שהפך למסוכן מאוד ולא הצלחתי לארגן לו בדיקת קורונה.

רחלי ירדן: אנחנו עושים שמיניות באוויר.

רחלי ירדן: אני חייבת להגיד שאנחנו פונים לבתי המשפט ויש לנו צווים של בית משפט להורות למשרד הבריאות לקיים בדיקת קורונה במקרים מסוימים.

רחלי ירדן: זה קורה אבל אני חושבת ששיח שוטף והנחייה ברורה בהקשר הזה יכולה לעזור.

רחלי ירדן: לא צריך על כל דבר לרוץ לבית משפט.

עאידה תומא סלימאן: אני מתפלאת.

עאידה תומא סלימאן: אפילו בין הגורמים הממשלתיים עצמם, נציגי משרדים שונים אין את השיח הזה וצריך ללכת לבית משפט כדי להוציא צו כזה.

רחלי ירדן: בהקשר הזה אני מייצגת קטין ספציפי ואנחנו מנסים לייצר לו פתרונות.

רחלי ירדן: נכון, אין שיח ברור וחד משמעי בין משרד הרווחה למשרד הבריאות בהיבט הזה.

רחלי ירדן: ההנחיות הן לא חד משמעיות.

רחלי ירדן: אין אמירה שאם הקטין צריך להיכנס למסגרת אז כדי לצמצם את זמן הבידוד יעשו לו בדיקת קורונה.

עאידה תומא סלימאן: זה לא מתקבל על הדעת.

עאידה תומא סלימאן: אנחנו נפנה למשרד הבריאות ונבקש שיוציאו הוראה מאוד ברורה בעניין הפנימיות.

עאידה תומא סלימאן: בזמנו פניתי גם בעניין מקלטי הנשים.

עאידה תומא סלימאן: יש עוד משהו שאת חושבת שכדאי שנדע מבחינת הבעייתיות במעקב אחרי הנוער הזה?

רחלי ירדן: אני אתייחס רגע למסגרות בקהילה, לחוזר מנכ"ל 15 ולנספח א' שמצורף אליו.

רחלי ירדן: יש שם טבלה מאוד מפורטת של מה חוזר לפעילות ומה לא חוזר לפעילות.

רחלי ירדן: לגבי כל פרט בטבלה הזאת יש בצד כל מיני הערות שקשה מאוד להבין בשורה התחתונה מה באמת חזר לפעילות ומה לא.

רחלי ירדן: כשאנחנו מייצגים ילד מסוים ואנחנו רוצים לדעת אם השירות שאמור להינתן לו קיים, קשה להבין, צריך פירוש רש"י.

ינון אזולאי: אני מכיר פירוש רש"י ואני אומר לך שגם רש"י לא יעזור פה.

רחלי ירדן: להחזיר מרכזי חרום לפעילות תחת הנחייה שהקשר יהיה קשר מקוון, עבור ילדים קטנים זה לא ריאלי, זה לא בריא, זה לא נכון הרבה מאוד.

רחלי ירדן: חשוב מאוד שמרכזי הקשר יהיו בפעילות ב-100%.

רחלי ירדן: הם חשובים וחיוניים.

רחלי ירדן: מישהו גם צריך לתת את הדעת איך עושים את זה.

רחלי ירדן: זה החלק שאנחנו מרגישים שחסר היום.

רחלי ירדן: לא כל דבר יכול להיפתר על-ידי קשר מקוון.

עאידה תומא סלימאן: תודה.

עאידה תומא סלימאן: אנחנו נמשיך לעקוב אחר הדברים שדיברת עליהם, גם לגבי הבדיקות וגם ההסבר.

עאידה תומא סלימאן: את האמת, גם לי ואני מבינה שגם לחבר הכנסת אזולאי יש שאלות לגברת אלין ולאיריס פלורנטין.

עאידה תומא סלימאן: אלין אלול, אני מסתכלת על החוזר וסימנתי כמה דברים שהם קשורים לנוער במצוקה שלא החזרתם 100% כפי שהצהרתם בתחילת הדיון.

עאידה תומא סלימאן: אני מסתכלת על החוזר.

עאידה תומא סלימאן: "איגי", "הילל להט"ב" יוצאים לשינוי 70%.

עאידה תומא סלימאן: הניידות של "עלם" 70%.

עאידה תומא סלימאן: אני יכולה לתת עוד מסגרות שהן בעצם לנוער בסיכון ובכל זאת לא הוחזרו 100% לפי החוזר שמול העיניים שלי.

עאידה תומא סלימאן: חברי הכנסת, נא להתייחס כדי שנוכל לקבל תשובות.

ינון אזולאי: כדי להבין את הטבלה.

ינון אזולאי: כשאתם כותבים "במסגרת עצמה ובקבוצות מפוצלות או באופן פרטני".

ינון אזולאי: לא ידוע מה זה באופן פרטי, לא ידוע כמה בקבוצות מפוצלות.

ינון אזולאי: שנית, מה זה בבית מקבל השירות?

ינון אזולאי: דיברנו על בתים חמים ואני לא רואה שזה במסגרת עצמה אלא בקבוצות מפוצלות.

ינון אזולאי: אני מבקש לדעת מה זה אומר?

ינון אזולאי: מקוונים אני יודע מה זה אבל "עדי", שגם עליה הצהרתם שחזרו ב-100% ובקבוצות מפוצלות, תסבירו לנו מה זה.

ינון אזולאי: מה לגבי "מיתרים" ו"מפתנים"?

ינון אזולאי: אם אני לא טועה, מפתנים מתוקצבים ב-70% אז כנראה שהם גם לא חזרו 100%.

ינון אזולאי: דבר אחרון.

ינון אזולאי: לגבי שירותים מקוונים.

ינון אזולאי: לאוכלוסייה החרדית יש מסגרות לנוער בסיכון וגם לאוכלוסייה הערבית יש דבר כזה.

ינון אזולאי: לא לכולם יש אפשרות לדבר בזום.

ינון אזולאי: מה המענה שלכם?

ינון אזולאי: גם לאלה שיש להם אפשרות, אז לפעמים בבית יש שני ילדים בסיכון אבל אין להם מענה של שני מחשבים.

ינון אזולאי: היינו רוצים לדעת אם יש לכם מענה לדבר הזה?

אלין אלול: תוך כדי הדיון שלחתי לכם את הטבלה המלאה ואני אתייחס לנושאים.

אלין אלול: הגישה שלנו היתה להחזיר לפעילות מלאה אבל הכול בכפוף להנחיות של משרד הבריאות.

אלין אלול: לכן, יחד עם חוזר המנכ"ל - - -

עאידה תומא סלימאן: אלין, סליחה.

עאידה תומא סלימאן: בכפוף למשרד הבריאות זה אומר שאתם צריכים לתגבר את הפרויקטים ולא להוריד אותם ל-70%.

עאידה תומא סלימאן: זה החוזר שלכם שכתוב בו שהמסגרות האלה יפעלו או ב-70% ויש כאלה אפילו ב-40%.

עאידה תומא סלימאן: אני מבינה שאם מחזירים אותם בכפוף לתקנות משרד הבריאות, אתם חייבים אפילו לתגבר אותם מבחינת התקנים והתקציבים.

אלין אלול: הגודל של הפעילות, או ההיקף של העצימות שלה, נקבעת לפי האופי של הפעילות.

אלין אלול: לכן, אם מדברים, לדוגמה, על ניידות "עלם" שהוחזרו ב-70%.

אלין אלול: עיקר עבודתם היא איתור בני נוער בסיכון היא ברחוב.

אלין אלול: פותחים זירה, אוספים בני נוער.

אלין אלול: הכול צריך להיות כרגע במגבלות של כמה בני נוער בו זמנית יכולים להיות.

אלין אלול: לכן גם המיתרים וגם התכנית של בתים חמים ו"עדי" שהתייחסת אליהם, הותאמו במשמרות.

עאידה תומא סלימאן: אלין, סליחה.

עאידה תומא סלימאן: הדוגמה שאת נתת עונה על מה שאני אמרתי.

עאידה תומא סלימאן: כלומר, הניידת תצא, תהיה בחוץ.

עאידה תומא סלימאן: היא לא תוכל לאסוף 15 נערים באותו זמן, אבל היא תוכל לאסוף נערים, לעבוד איתם, לאתר אותם ולראות מה הבעיות שלהם.

עאידה תומא סלימאן: זה ייקח להם יותר זמן כי הם צריכים ללכת לפי התקנות.

עאידה תומא סלימאן: אז במקום לתגבר אותם כדי שיאתרו את הנוער שמסתובב בחוץ, אתם הורדתם אותם ל-70%.

אלין אלול: אני לא אכנס לאופן שבו הדברים האלה תורגמו לתקצוב, אבל אם במקום לעשות פעילויות שהם רגילים לעשות אותם בימים רגילים, כל הפעילות שלהם היום היא פעילות פרטנית.

אלין אלול: היא פעילות שמותאמת לנתונים הנוכחיים.

אלין אלול: אנחנו גם מפעילים מערך שלם.

אלין אלול: רוב השירותים הם שירותים שמותאמים למציאות הנוכחית.

אלין אלול: כשאנחנו מדברים על נוער קצה בקהילה, יש פעילויות שאי-אפשר להמשיך לבצע אותן במתכונת הרגילה שלהן.

אלין אלול: יחד עם זאת, העברנו הנחיות מה הם יעשו במקום הדברים הרגילים שהם היו אמורים לעשות.

אלין אלול: אנחנו לא ראינו שיש בעיה של מחסור בכוח אדם.

אלין אלול: לא קיבלנו תלונות על זה שזה לא מספק.

אלין אלול: להיפך, הפעילות עובדת.

ינון אזולאי: אבל היא לא עובדת ב-100%.

ינון אזולאי: ברגע שמשרד הבריאות אומרת להחזיר רק שלושה לבית חם, מה את עושה עם השלושה שלא מגיעים?

אלין אלול: זה פועל ב-100% במשמרות.

ינון אזולאי: אנחנו מסתכלים וכתוב ש"מפתן" זה רק ב-70% מתוקצב, אז כנראה הוא גם מגיע ל-70%.

ינון אזולאי: לא בטוח שאנחנו מגיעים ל-100% של הילדים.

ינון אזולאי: השאלה, האם אתם גם מתגברים את כוח האדם, כמו שאמרה יושבת הראש?

ינון אזולאי: לא ראינו שתגברתם את כוח האדם ולכן זה לא 100%.

אלין אלול: 70% ב"מפתן" לעומת 100% ב"מיתר".

אלין אלול: למה?

אלין אלול: ב"מפתן" יש פעילות חינוכית היום שהיא מושבתת מעצם העובדה שמערכת החינוך עוד לא החזירה את המסגרות החינוכיות לפעולה.

אלין אלול: לכן, המקסימום של ה-70% זה אך ורק פעילות רווחתית ללא החלקים החינוכיים.

אלין אלול: לא מתקיימים כרגע שיעורים ולימודים ולכן אנחנו מתגברים בצורה מקסימלית את הפעילות של הרווחה בעבודה עם הזנה של הילדים, פעילות שמתבצעת בתוך המפתנים במשמרות כשכל 8 ילדים יכולים להיות בו זמנית בקבוצה.

אלין אלול: זה כולל את המערך הטיפולי.

אלין אלול: החלק של ה-30% זה החלק החינוכי שכרגע מושבת בגלל שכל מערכות החינוך במדינה מושבתות.

אלין אלול: לגבי "מיתרים" זה עובד באופן מלא, 100% פעילות.

אלין אלול: כנ"ל לגבי "עדי" שעובד ב-100% פעילות.

עאידה תומא סלימאן: אני מתנצלת.

עאידה תומא סלימאן: יושב ראש הכנסת לא מסכים שנמשיך את הדיון למרות שחצי שעה ראשונה היו בעיות בתקשורת.

עאידה תומא סלימאן: אני אודיע ללשכה של היו"ר שזה לא יכול להתנהל ככה.

עאידה תומא סלימאן: או שדואגים שכל הבעיות ייפתרו לפני התחלת הדיון או שיאפשרו לנו להמשיך את העבודה שאנחנו אמורים לעשות.

עאידה תומא סלימאן: חלק מהשיחה אני אמשיך בקשר ישיר עם המשרד כדי לקבל תשובות.

עאידה תומא סלימאן: אותו דבר בעניין משרד החינוך.

עאידה תומא סלימאן: אני מצפה שהיום ישלחו לנו תשובה ברורה בעניין הפנימיות וחזרת הנוער לפנימיות.

עאידה תומא סלימאן: אני רוצה להגיד דבר אחד.

עאידה תומא סלימאן: אני מבינה שכשאומרים שמחזירים מסגרת ב-100% בכפוף לתקנות של משרד הבריאות, שהמשרדים יבינו קודם כל שכדי לעשות את זה צריך לתגבר דווקא את המסגרות ולא להוריד מהכסף.

עאידה תומא סלימאן: צריך להיות גמישים עם התקצוב.

עאידה תומא סלימאן: מה שהיה אמור להיות בהוראה עכשיו מפצלים למשמרות בוקר ואחר-הצהריים.

עאידה תומא סלימאן: מגיעים לכלל הילדים ביותר מאמץ אז אל תורידו מהתקציבים.

עאידה תומא סלימאן: אני מבינה שצריך דווקא לתגבר בזמנים האלה אם באמת רוצים לתת מענה על זה.

עאידה תומא סלימאן: הדבר האחרון שאני רוצה להתייחס אליו זה העניין של משרד המשפטים, ההוראות, ואיך אפשר להכניס ילדים אחרי בדיקות קורונה.

עאידה תומא סלימאן: אנחנו נפנה למשרד הבריאות בעניין הזה ונראה מה אפשר לעשות.

עאידה תומא סלימאן: תודה רבה לכולם, הישיבה נעולה.